Helen Zille tree uitHelen Zille Foto: Helen Zille, Facebook Helen Zille het Sondag tydens ŉ perskonferensie in Johannesburg aangekondig dat sy haarself nie as leier van die Demokratiese Alliansie beskikbaar stel vir herverkiesing nie. “Die tyd is reg om nou as leier uit te tree,” het sy gesê. “Ek beoog om my tweede termyn as premier van die Wes-Kaap te voltooi.” Sy is in 2014 as premier van die Wes-Kaap aangewys en haar termyn verstryk in die middel van 2019. “In die lig van die federale kongres op 9 Mei, het ek maande lank al gewonder of dit nou die tyd is om uit te tree, en of ek nog twee jaar moet wag. Miskien is Mei 2015 te vroeg, maar die groter risiko is dat Mei 2017 te laat kan wees,” het sy verduidelik. Zille het dit benadruk dat sy die besluit baie goed oorweeg het en dat sy die ingewikkelde politieke klimaat in ag geneem het. “Elke politieke party het ná ŉ dekade hernuwing en vars bloed nodig, maak nie saak hoe goed die span presteer het nie,” het sy bygevoeg. Volgens haar was die grootste rede vir die besluit dit wat sy glo reg is vir die party. Klik hier om haar volledige verklaring te lees.